የባሕር ዳር ዓለማቀፍ ስታዲዬምን ጣሪያ ለማልበስ የመነሻ ሐሳብ መቅረቡንና ለሚመለከተው አካል መመራቱን የክልሉ ስፖርት ኮሚሽን አስታወቀ፡፡
የባሕር ዳር ዓለም አቀፍ ስታዲዬም ጣሪያ፣ ወንበር እና ሌሎች ዘመናዊ ቴክኖሎጂዎችን ለማሟላት እንቅስቃሴ መጀመሩን የአማራ ክልል ስፖርት ኮሚሽን ለአብመድ ገልጿል፡፡የተጫዋቾች፣ የዳኞች፣ የአሠልጣኞች ክፍል እና ሌሎች የውስጥ ለውስጥ መሠረተ ልማቶችን በመዘርጋት ስታዲየሙን የማዘመን ሥራ እየተሠራ እንደሆነ የአማራ ክልል ስፖርት ኮሚሽን ምክትል ኮሚሽነር አቶ አዱኛ ይግዛው አስረድተዋል፡፡ወንበር፣ ጣሪያ እና የድምጽ አገልግሎት ሳይኖሩት ግልጋሎት እየሰጠ የሚገኘው የባሕር ዳር ዓለም አቀፍ ስታዲየም ደረጃ በደረጃ ዓለም አቀፍ ደረጃውን የማሟላት ሥራ መሥራት እንደተጀመረ ነው አቶ አዱኛ የተናገሩት፡፡ምክትል ኮሚሽነሩ እንዳብራሩት የስታዲዬሙን ጣሪያ ለመሸፈን ‹ሲሲሲ› የተባለ የቻይና ኩባንያ በ5 ዓመታት የሚመለስ የብድር ስምምነት ሐሳብ አቅርቧል፡፡ ይህም ሐሳብ ለክልሉ የርእሰ መሥተዳድር ምክር ቤት መመራቱን ምክትል ኮሚሽነሩ ጠቁመዋል፡፡ሥራውን ለመሥራትም ኩባንያው ወደ 560 ሚሊዮን ብር እንደሚያስፈልግ ገልፆ ሥራውን በብድር ለመሥራት ፍላጎት እንዳለው ሐሳብ ማቅረቡን አስታውቀዋል፡፡ ኩባንያው ሊሠራ ያሰበውን ጣሪያ እና ዲዛይ እንዲሁም በኩባንያው የቀረበውን የመነሻ ሐሳብ ሰነድ የርእሰ መሥተዳድር ምክር ቤቱ ያጸድቀዋል ተብሎ እየተጠበቀ መሆኑን ነው የጠቆሙት፡፡ኩባንያው በርካታ ዓለም አቀፍ ስታዲዬሞችን ጣራ በመሸፈን ልምድ ያለው መሆኑንም አቶ አዱኛ ገልጸዋል፡፡ምክትል ኮሚሽነሩ ኩባንያው ሥራውን በአንድ ዓመት ውስጥ እንደሚያጠናቅቅም ተናግረዋል፡፡ የስታዲየሙን ጣሪያ ወጭ የሚሸፍነው የክልሉ መንግሥት መሆኑን የጠቆሙት ምክትል ኮሚሽነሩ የወንበር ዝርጋታውን ወጪ ኮሚሽኑ ባካሄደው የገቢ ማስገኛ በሰበሰበው 60 ሚሊዮን ብር የሚከናወን ይሆናል፤ ይህም ገንዘብ  በዝግ ‹አካውንት› መቀመጡን ተናግረዋል፡፡